Drie sterf op Gauteng-paaieŉ Vrou in haar 20’s is dood en ŉ jong meisie beseer toe ŉ motor en ŉ bus buite Fochville tromp op gebots het. Foto: ER24 Drie mense is Saterdag in twee afsonderlike ongelukke in Gauteng dood. Chitra Bodasing, woordvoerder van ER24, het gesê twee mense is dood en vyf beseer toe ŉ Toyota Avanza in die Bapsfontein-omgewing omgeslaan het. Die twee mense se liggame is buite die voertuig aangetref en hulle is op die toneel dood verklaar. Die vyf wat beseer is, is op die toneel gestabiliseer en met ambulanse na ŉ nabygeleë hospitaal geneem vir verdere behandeling. In die tweede ongeluk is ŉ vrou in haar 20’s of vroeë 30’s dood en ŉ jong meisie beseer toe ŉ motor en ŉ bus op die N12 buite Fochville trompop gebots het. “Die vrou se liggaam is in die motor aangetref en sy is op die toneel dood verklaar,” het Bodasing gesê. Die meisie het saam met die vrou in die motor gery en is ernstig beseer. Sy is op die toneel behandel voordat sy met ŉ ambulans na ŉ hospitaal geneem is. Die oorsaak van die ongelukke is nie bekend gemaak nie en word deur die polisie ondersoek. ŉ Vrou in haar 20’s is dood en ŉ jong meisie beseer toe ŉ motor en ŉ bus buite Fochville tromp op gebots het. Foto: ER24